google/wiki40b huggingface dataset:
Dusavik

Dusavik er et området i nord i Stavanger kommune i Tasta bydel. Viken ligger i grensen mellom Stavanger og Randaberg kommune. Navnet Dusavik skriver seg fra adjektivet «dus», som betyr «mild, fint avdempet». Navnet forklarer at viken her lenge har vært sett på som en rolig og trygg havn, særlig for dem som kom rett inn fra Nordsjøen. Fra 1880-årene og fremover til første verdenskrig var havnen imidlertid viktigst som mottakshavn for gjødsel fra Bergen til jordbruket på Jæren. Havnen her er fremdeles viktig for oljeindustrien og brukes av Stavanger Interkommunale Havn. 
I 1966 ble det bestemt å bygge en base i Dusavik i den delen av viken som ligger i Randaberg kommune. Aktiviteten rundt oljeletingen i Nordsjøen var startet og selskapene, i hovedsak Phillips, trengte base for utstyr. NorSea Dusavik basen ble bygget.
Etter hvert som utbyggingen av Dusavik basen ble ferdig, ble det drevet utleie av kontor- og lagerlokale, utleie av mannskap til rigger, skipsmegling og administrasjon av forsynings- og hjelpeskip, varehåndtering, lasting og lossing av skip og chartervirksomhet i forbindelse med flytransport av mannskap på oljerigger . Før Ekofiskfunnet var imidlertid interessen for å etablere seg på baseområdet i Dusavik laber. 
Dusavik har gode havneomgivelser og har en nær og strategisk plassering til olje- og gassaktivitetene på den Norske kontinentalsokkel. Med over 60 servicebedrifter som spesialiserer seg innen drilling, produksjon og verkstedsaktiviteter, dykke- og (heavy duty mooring)utstyr, er forsyningsbasen i Dusavik et komplett servicesenter for oljeindustrien.
Dusavik representerer senteret for forsyning og støttende aktiviteter i den sørlige delen av Nordsjøen for Statoil, Total E&P Norge og ExxonMobil.
Renri

Renri (kinesisk: 人日, «menneskedagen») er den 7. dag av måneden zhengyue (正月, den første måned i den kinesiske kalender). På renri feires menneskenes skapelse.
Vitamin B

Vitamin B er en fellesbetegnelse på en gruppe vannløselige vitaminer med mange felles egenskaper. Det er 8 ulike B-vitaminer den dag idag, som alle fyller ulike funksjoner. B-vitaminer blir ikke lagret i kroppen, så daglig inntak er nødvendig. Vitamin B12 kan bli lagret i leveren i mer enn 4 år.

Gode kilder

Gode kilder til vitamin B er animalske varer som fisk, egg, ost, nyrer, lever, melk og oksekjøtt, samt gjær, grove kornprodukter, nøtter, frukt og grønnsaker.
Eccrisis

Utseende

Middelsstore, nokså kraftige, brokete fargede trebukker. Antennene er tynne og kortere enn kroppen. Hodet er fremstrakt, med utstående fasettøyne. Pronotum er klokkeformet, lengre enn bredt. Dekkvingene er avsmalnende bakover. Beina er nokså lange, lårene noe fortykkede.

Utbredelse

Slekten er endemisk for Madagaskar.
Religioner i Afrika

Religioner i Afrika er dels tradisjonelle animistiske religioner, og dels resultat av kulturelle utveklingsimpulser. Afrika er et omfattende kontinent, med mange ulike egne tradisjoner, og med ulike tilførte impulser i de ulike delene av kontinentet.

Tradisjonelle religioner

Tradisjonelle afrikanske religioner innbefatter et vidt spekter av tradisjonelle trosretninger. Noen av dem er unike for enkelte folkegrupper, mens andre er mer universelle. 
Mange afrikanske kristne og muslimer holder fast ved noen aspekter fra sine tradisjonelle religioner.
Flere afrikanske religiøse tradisjoner, slik som jorubareligionen, ble eksportert til den nye verden som følge av slavehandelen, og finnes nå med nye uttrykk i Brasil og Karibia.

Abrahamittiske religioner

Brorparten av afrikanerne hører til abrahamittiske religioner: jødedom, kristendom og islam. Kristendom og islam er vidt spredt i Afrika. Disse religionene er ofte tilpasset afrikansk kultur og det lokale trossystemet.
Kristendommen har eksistert i Afrika i to årtusener. Den koptiske ortodokse kirke, idag rådende i Egypt, Etiopia og Eritrea, er den eldste kristne tradisjon i Afrika. Misjonsvirksomhet i kolonitiden og senere har lagt et grunnlag for kristendom i Afrika, spesielt i Sentral-, Sør- og Øst-Afrika, og rundt Guineabukta.
Islam har tilhengere over hele Afrika. Det er den dominerende religionen i Nord-Afrika, og er også fremtredende i Vest-Afrika (spesielt rundt Elfenbenskysten, Nord-Ghana, sydvest- og nord-Nigeria, i Nordøst-Afrika og lang kysten av Øst-Afrika.
Det er flere grupper av afrikanske utøvere av jødedom spredt rundt på kontinentet, inkludert Beta Israel i Etiopia, Abayudaya i Uganda, the House of Israel i Ghana og Lemba i Sør-Afrika.
Overwatch

Roller

Siden Overwatch er et lagspill hvor riktig bruk av roller er nøkkelen til seieren, tilhører alle heltene en bestemt rolle. Totalt er det tre roller i spillet:

Attack

Offensive helter er de som står først i linja mot fienden. De brukes til å ta over fiendens baser eller såkalte payloads. Disse heltene brukes som ofte i moduser som krever angrep. Det finnes totalt 16 offensive helter: McCree, Reaper, Tracer, Doomfist, Pharah, Genji, Soldier 76, Sombra, Mei, Junkrat, Widowmaker, Hanzo, Bastion, Symmetra, Ashe og Torbjørn.

Tank

Tank-heltene er de som tåler mest. Deres HP er som oftest minst dobbel så stor som de vanlige heltene. Alle har en form for skjold som beskytter både dem og deres lag. Disse heltene kan i alle moduser. Den finnes totalt syv tank-helter: D.va, Orisa, Reinhardt, Roadhog, Winston,wrecking ball, Zarya,

Support

Supportspillere er nødvendige for et godt resultat. Supportspillere fokuserer mest på lagspillere, de helbreder spillere som har mistet helse, og noen kan gjenopplive døde spillere. Det finnes totalt åtte support-helter: Ana, Lucio, Brigitte, Mercy, Zenyatta, Baptiste og Moira

Copa Lucioball / Lucio Ball

Copa Lucioball er en spillmodus i Overwatch. Den går ut på at det er tre spillere som spiller online mot hverandre. Målet er å score i motstanderens mål, med ballen. Det kan ligne på Rocket League. I spillet kan man kommunisere med andre spillere og invitere venner før man starter å spille, men ikke under selve spillet.
Forskjellen mellom Copa Lucioball og vanlig Lucioball er at i Overwatch er det noe som heter Competitive mode (konkurransemodus). Man får poeng for å vinne, men hvis man taper mister man poeng. Som regel får man for det meste ca. 60 poeng hvis man vinner og mister 30 ved tap.

Utvikling

Blizzard Entertainment har tidligere utviklet Warcraft, Diablo, Starcraft, World of Warcraft, Hearthstone og flere andre spill. De arbeidet med et spill som skulle hete Titan, men ble kanselert i 2013. Etter dette startet utviklingen på Overwatch, som da ble gitt ut i mai 2016.
Lei Xue

Karriere

Han deltok ved Paralympiske sommerleker 2012 i London, sammen sin ledsager Wang Lin. På 100 meter satte han asiarekord i innledningsheatet, med tiden 11,29. Denne rekorden forbedret han i semifinalen, til 11,16. I finalen løp han på 11,17, og vant gull foran Lucas Prado og Felipe Gomes, begge fra Brasil. 
På 200 meter nådde han semifinalen, men ble der slått ut, med tiden 25,91. På 4 x 100 meter stafett ble det sølv til det kinesiske laget, bak Russland. De andre på laget var Yuan Yizhi, Yang Yuqing og Li Yansong. Her satte de ny asiarekord med tiden 42,68.
Den Resen-Svaningske Bibel

Den Resen-Svaningske Bibel er en oversettelse av Bibelen som kom ut i Danmark i 1647. Det ble også gitt ut en revidert utgave av oversettelsen i 1740. Oversettelsen var den dominerende i Norge i lang tid, og var den utgaven Det Norske Bibelselskap valgt å gi ut da de ble stiftet i 1816.
Utgaven er en revisjon av en bibeloversettelse gjort av professor Hans Poulsen Resen i 1607. Han skulle egentlig bare revidere en tidligere dansk oversettelse, men endte opp med å oversette hele Bibelen til dansk direkte fra grunnspråkene. Dette ble den første danske bibeloversettelsen gjort direkte fra grunnspråkene hebraisk, arameisk og gresk. I 1647 reviderte professor Hans Svane Resens oversettelse. Denne revisjonen ble kjent under navnet Den Resen-Svaningske Bibel. Oversettelsen var svært nøyaktig, men var preget av svært tung språk og var vanskelig å forstå.
Runnymede

Magna Carta Memorial

Magna Carta Memorial er et bygning i klassisk stil med kuppeltak. Den ble reist av American Bar Association. I midten står en pilar av engelsk granitt hvor det er inngravert «To commemorate Magna Carta, symbol of Freedom Under Law» («Til minne om Magna Carta, et symbol på frihet under loven»).

John F. Kennedy Memorial

John F. Kennedy Memorial er det offisielle britiske minnesmerket for USAs president John F. Kennedy. Det er bygget i Portlandstein. Et sitat fra Kennedys innsettingstale er inngravert på monumentet. Adgang til monumentet er via en granittrapp med uregelmessige trinn, som symboliserer en pilegrimsferd over vanskelig terreng. Tomten monumentet står på ble gitt til USA av det engelske folk, og regnes som amerikansk territorium.
Jamtara (distrikt)

Demografi

Ved folketellingen i 2011 var det 790 207 innbyggere i distriktet, mot 653 081 i 2001. Den urbane befolkningen utgjør 9,62 % av befolkningen.
Barn i alderen 0 til 6 år utgjorde 16,26 % i 2011 mot 18,25 % i 2001. Antallet jenter i den alderen per tusen gutter er 948 i 2011 mot 979 i 2001.
Skjærsmin

Beskrivelse

Skjærsmin har hvite blomster med fire kronblader med 1-4 cm diameter. De fleste (men ikke alle) artene lukter søtt. Frukten er en liten kapsel med mange små frø. Barken er tynn og flasser av i tynne striper i treets lengderetning. Bladene er fra 1 til 14 cm lange.

Økologi

Skjærsmin er en matkilde for larvene til noen sommerfugl-arter.

Hagebruk

Skjærsmin er populære busker i parker og hager på grunn av deres vårblomster; de duftende artene er spesielt populære. I tillegg finnes mange hagehybrider.
Vanås slott

Vanås slott (Watnaas, Wanås, fra åsen ved vannet) er et slott i det nordlige Skåne. Slottet ligger ca. 20 kilometer nord for Kristianstad.
Den første kjente eieren av Vanås var væpneren Eskidl Aagesen i 1440. I slutningen av samme århundre overgikk gården til slekten Brahe. Godset hadde på dette tidspunkt et fast stenhus omringet av vann.

1500-tallet

I 1511 skrev Niels Nielsen Brahe seg til Vanås. Under Søren Norbys bondeopprør i 1525 sluttet han seg til Christian II, og fortsatte sin troskap til han ble henrettet i 1529. Godset ble heretter inndratt av kronen og solgt til Claus Bille, en av Frederik Is menn. Billes sønn Steen Clausen Bille ble født på Vanås i 1527, og overtok selv godset i 1553. I hans tid inntraff Den nordiske syvårskrig hvor Vanås ble ødelagt og brent av svenske tropper. Sten Bille gjenoppførte slottet omkring 1566 og det fikk dermed i store trekk det utseende som kjennes i dag. Da han døde gikk det over til enken Kirsten Lindenov.

1600-tallet

Under svenskekrigene på 1600-tallet var Vanås sentrum for de patriotiske snapphanene i deres motstandskamp mot svenskene. I slottsparken står fremdeles den gamle Snapphaneeika, som flere snapphaner skal ha blitt hengt i. 
Etter freden i Roskilde ble mange av de danske slottene konfiskert av den svenske staten, men denne skjebnen unngikk Vanås. Meget av det gamle interiøret på Vanås er derfor  bevart. Det finnes store samlinger med kostbare møbler og malerisamlinger med kunstnere som Rembrandt, Rubens, Anton van Dyck m.fl. I 1649 ble slottet kjøpt av Anna Ramel, enke etter Malte Juel till Maltesholm.

1700-tallet

I 1691 arvet Lena Sofia von Putbus (fra den gamle slekten Podebusk) godset hvor hun levet ugift i omkring 40 år. I hennes tid ble det utført en del reparasjoner av bygningene. Slekten von Putbus eide Vanås til 1756, hvoretter det ble solgt til den senere landshøvdingen i Christianstads len, Carl Axel Hugo Hamilton. Carls kone Betty Jennings eide gården frem til 1801, hvoretter det ble omgjort til fideikommis til hennes dattersønn greve Carl Axel Wachtmeister av Johannishus. Hans slekt eier fortsatt Vanås.

Stiftelsen Wanås Utställningar

I 1987 ble deler av Vanås innviet som museum for svensk og internasjonal samtidskunst, med fokus på stedspesifikke installasjoner. Kunst fremvises både i parken og i utstillingshallene i de renoverte stall- og ladebygningene fra 1700- og 1800-tallet. Parken har mere en 40 permanente installasjoner av blant andre Per Kirkeby og Yoko Ono.
Auguste-Alexandre Ducrot

Liv og virke

Ducrot ble utdannet ved militærskolen i Saint-Cyr og trådte inn som offiser i infanteriet i 1837
Han ble oberst og regimentssjef i 1853, og brigadegeneral i 1858. I løpet av sin militære karriere så han tjeneste i Afrika og  Italia og under den fransk-prøyssiske krig. Året før sistnevnte krig brøt ut ble han postert til Strasbourg som divisjonsgeneral, og gjorde raskt den franske keiser Napoleon III oppmerksom på de tyske styrkers militære overlegenhet.
Men den franske krigserklæring kom likevel i 1870. Ved krigsutbruddet fikk Ducrot befalet over 1. infanterifordeling av 3. armékorps, men ble allerede 17. august sjef for korpset. Da Patrice de Mac-Mahon ble såret i slaget ved Sedan, ble Ducrot øverstkommenderende men måtte etter noen timer gi fra seg befalet til general Emmanuel Félix de Wimpffen.
Etter kapitulasjonen ved Sedan klarte Ducrot å komme seg unna. Han hadde gitt sitt æresord om å melde seg til tyskerne i Pont-à-Mousson, og fikk lov til å begi deg sit på egen hånds. Han så gjorde, og meldte seg som lovet. Men så var det slik forvirring på den overfylte stasjonen at kan klarte å komme seg unna. Han ble etter flukten sjef for den nyoppsatte 2. armé i Paris.
Fa krigen var tapt og fred sluttet, var han 1871 medlem av nasjonalforsamlingen og 1872-78 sjef for 8. armékorps. Denne stilling måtte han til slutt forlate som mistenkt for antirepublikanske sympatier.
St. Johanneslogen Carl Johan

St. Johanneslogen Carl Johan er en frimurerlosje i Den Norske Frimurerorden (St. Johannesloge nr. 50), som ble grunnlagt den 14. oktober 1999 i Horten. Logen ble fra første stund underlagt Den Norske Store Landsloge.
Horten St. Johannes Broderforening ble grunnlagt den 23. februar 1906 underlagt St. Johanneslogen St. Olaus til de tre Søiler. Logen ble selvstendig i 1999. Logens valgspråk er Justitia et Fortitudine (Rettferdighet og Styrke).
Logen er oppkalt etter kong Karl III Johan, som var Stormester i Sverige. Navnet henspiller også på marinebasen Karljohansvern i Horten.
Oslo Militære Samfunds hederstegn

Oslo Militære Samfunds hederstegn er en utmerkelse som tildeles av Oslo Militære Samfund. Hederstegnet ble innført i 2001. Medaljen regnes som en offisielt anerkjent norsk utmerkelse og er godkjent til bruk på norsk militær uniform.
Oslo Militære Samfunds hederstegn finnes i tre valører: gull, sølv og bronse. Medaljen bærer på forsiden foreningens emblem som motiv. Emblemet har som det sentrale motiv en liggende løve med hellebard, med kongeflagg, norske flagg, tromme og forskjellige våpen bak. Motivet er omgitt av eikeløv. Baksiden bærer innskriften «Oslo Militære Samfunds Hederstegn». Medaljen er opphengt i et blått bånd med en midtstripe i gult, grønt og rødt og med kantstriper i rødt og hvitt.
Hederstegnet tildeles «personer som har gjort en fortjenstfull innsats for Oslo Militære Samfund», i praksis dem som har hatt tillitsverv i foreningen eller som på annen måte har gjort en spesiell innsats for foreningen.
Hederstegnet ble første gang tildelt i 2002. Kong Harald er foreningens høye beskytter, æresmedlem og bærer Oslo Militære Samfunds hederstegn i gull. Også dronning Sonja og kronprins Haakon er innehaver av Oslo Militære Samfunds hederstegn.
Ahmet Koç

Biografi

Koç startet sin utdanning ved Det statlige tyrkiske musikkonservatoriet ved Det tekniske universitetet i Istanbul i 1979, hvor han fullførte en elleve år lang utdanning med spesialisering på tyrkisk musikk. I 1995 ga han ut albumserien 7 Karanfil, som besto av åtte album med nytolkninger av klassiske anatoliske melodier. I 1997 deltok Ahmet Koç, som medlem av Grup Etnik, som bakgrunnsmusiker under Şebnem Pakers fremføring av melodien «Dinle» i Eurovision Song Contest i Dublin.
I 2005 ga Ahmet Koç ut albumet Paradoks med bağlama-versjoner av internasjonale pop- og rockeklassikere - deriblant Eagles' «Hotel California», Sinatras «My Way», Titanic-temaet «My Heart Will Go On» og Gudfaren-temaet. Det påfølgende året ble dobbelalbumet Sağanak gitt ut, som blant annet inneholdt melodien «Görevimiz tehlike» som var en bağlama-versjon av Mission: Impossible-temaet.
S'il vous plaît

Per Asplins versjon fra 1961

Sangen var en av 349 melodier som ble sendt inn til NRKs sangkonkurranse Melodi Grand Prix 1961, og den ble plukket ut som en av fem finalister. Konkurransen ble arrangert på NRK Marienlyst lørdag 18. februar 1961.
På 1960- og 1970-tallet ble finalelåtene framført to ganger, først med én artist og et mindre orkester, deretter med en ny artist, akkompagnert av Kringkastingsorkestret. I 1961 var det Willy Andresens kvartett som var det lille orkesteret. Ordningen ble importert fra svenske Melodifestivalen og skulle gi jurymedlemmene et bedre beslutningsgrunnlag når de skulle vurdere bidragene. Systemet med lite og stort orkester ble brukt nesten hvert år fram til 1977, da NRK avskaffet ordningen for godt.
«S'il vous plaît» ble først framført av Svein Nilsen med lite orkester, og deretter av Per Asplin med Kringkastingsorkestret. I avstemningen fikk sangen 59 poeng fra de ti jurymedlemmene og endte på tredjeplass i konkurransen. Vinneren ble «Sommer i Palma», som dermed ble Norges bidrag i den internasjonale finalen.
Etter finalen spilte Per Asplin inn sangen med Kringkastingsorkestret.

deLillos' versjon fra 1987

Tekstforfatter Per Lillo-Stenbergs sønn, Lars Lillo-Stenberg børstet i 1987 støv av farens sang fra 1961. Sammen med bandet sitt, deLillos, spilte han inn «S'il vous plaît» på singel i 1987, i en mer rockete versjon enn originalen fra 1961.
1987-utgaven er nok den mest kjente versjonen av «S'il vous plaît», og den nådde en tiendeplass på VG-lista høsten 1987. Den originale versjonen fra 1961 tok seg aldri inn på VG-lista.

Tekst og handling

Tross den franskspråklige tittelen har sangen norsk tekst, men med et par innslag av franske ord og uttrykk. Sangen handler om en sjømann som har fått landlov mens skipet ligger til kai i en «fransk, liten by». Mens han vandrer gatelangs, finner han kafeen Café de la Paix. Der inne oppdager han en skjønn pike med café-au-lait, og sjømannen prøver å sjekke henne opp og byr henne opp til dans.
Men plutselig dukker forloveden hennes, Frans, opp. Han er en sjalu type som truer med å skyte ned den norske sjømannen. Tross den voldsomme tematikken, kjennetegnes teksten av sine humoristiske vendinger som: «Jeg håpet på en lett og kvikk suksess, for sant å si så er jeg vant til det» og franske uttrykk som «attendez!» og «excusez-moi». I tillegg preges teksten av sjarmerende høflighetsfraser og ord som var typisk for 1950- og 1960-årene. Blant annet sier den hissige forloveden: «Jeg vil Dem nu på flekken skyte ned», og fortsetter: «Vil De ha hull i hode eller kne, eller et annet sted?».
VM i bandy 1989

Bandy-VM 1989 ble arrangert i Sovjetunionen mellom 29. januar og 3. februar. Det var det sekstende verdensmesterskapet i bandy. Fem lag deltok og først ble det spilt en enkeltserie der alle lagene møttes en gang. Nummer en og to i gruppespillet til finale og nummer tre og fire til bronsefinale. Kampene ble spilt i Krasnogorsk og i Olympiahallen i Moskva. Det var første gangen VM-kamper ble spilt innendørs. Sovjetunionen ble verdensmester for trettende gang ved å beseire Finland i finalen.
Niobeperlemorvinge

Utseende

En middelstor (vingespenn 43 – 52 mm), kraftig sommerfugl med litt rundede vinger. Oversiden er oransje med svarte flekker og striper. Kroppen er temmelig kraftig, kledt med forholdsvis korte, gylne hår. Hodet er stort og bredt, med tilspissede, fremover- og oppoverrettede labialpalper. Antennene er omtrent så lange som halve forvingen, ytterst med en markert klubbe, gule i spissen. Forvingene er noe mer avrundede enn hos beslektede arter, trekantede, med et mønster typisk for perlemorvingene. Bakvingene er kledt med lange, gyllenbrune hår ved roten. Forvingenes underside ligner oversiden, men grunnfargen er blekere og de mørke flekkene litt mindre. Bakvingens underside er rødbrun, med store, firkantede flekker som vanligvis ikke er sølvfargede.
Larven er som utvokst rødbrun med svart marmorering, kledt med lange, forgrenede torner.

Levevis

Nioberperlemorvingen er knyttet til åpne, varme, gjerne sandige marker. Larven lever på forskjellige slags fioler (Viola spp.). Denne arten overvintrer som egg. De voksne sommerfuglene flyr fra slutten av juni til august.

Utbredelse

Niobeperlemorvingen var tidligere forholdsvis vidt utbredt i Sør-Norge, over det meste av Østlandet vest til Aust-Agder, dessuten med isolerte bestander i varme fjordstrøk på Voss og i Lærdal. I dag finnes den bare i et begrenset område på begge sider av Oslofjorden og i ytre Telemark. Selv om det fortsatt finnes gode bestander noen steder, spesielt i Østfold, blir arten vurdert som kritisk truet (CR) på den norske rødlisten (2015).
Armando Hart Dávalos

Bakgrunn

Bestefaren var født i Kentucky i USA og emigrerte senere til Cuba.
Under Fulgencio Batistas diktatur før revolusjonen studerte Hart jus ved Universitetet i Havanna. I 1947 ble han med i Juventud Ortodoxa (Ortodoks ungdom) og ble i 1952, kort før Batistas militærkupp, med i Movimiento Nacional Revolucionario, som ble ledet av Rafael García Bárcena. Da denne i 1953 ble arrestert og stilt for retten for å ha planlagt en protestmarsj mot militærhovekvarteret Campamento Militar de Columbia, ble Hart hans forsvarer under rettssaken.

Alliert med Fidel Castro

I juni 1955 var Hart et grunnleggende medlem av den bevegelse Fidel Castro ville starte, 26. juli-bevegelsen.
Mens Fidel Castro, Camilo Cienfuegos og Che Guevara ledet 26. juli-bevegelsens geriljakrig i Cubas fjell og provinser, var Amando Hart en av bevegelsens frontfigurer i byene, dels i Havanna og dels i Santiago de Cuba. I 1958 ble han fengslet  og torturert under forhør .

Etter revolusjonen

Da Batista ble styrtet, ble Hart Cubas første minister for revolusjonær utdannelse. I perioden 1976–1999 tjenestegjorde han som kulturminister og medlem av politbyrået i det cubanske kommunistparti (Partido Comunista de Cuba).
Hart var gift med Haydée Santamaría som døde i 1980. Sammen fikk de datteren Celia Hart Santamaria.
I januar 2005 skrev Hart en artikkel om Josef Stalin der han forkastet stalinismens ideer og praksis. På den annen side forsvarte han ideene til Karl Marx, Vladimir Lenin, Fidel Castro og Lev Trotsky.
Pharcidodes

Utseende

Middelsstore, avlange, brunlige trebukker, dekkvingene kan være mørkere. Oversiden er blank, tydelig punktert og fint hårete. Antennene er omtrent så lange som kroppen. Pronotum er rundet, litt innsnevret ved roten, litt lengre enn bredt. Dekkvingene er jevnbrede, i spissen med en liten tann. Beina er nokså slanke, baklårene litt klubbeformede.

Utbredelse

Slekten er utbredt i Sør-Amerika (Argentina, Paraguay, Uruguay og det sørlige og østlige Brasil).
Recliste

Recliste er et uttrykk som brukes innen boksing eller andre kampsporter for å vise til hvor mange seire, tap og uavgjorte kamper en utøver har. En liste kan se slik ut; 50-25-1 (24 KO). Det vil si at bokseren har vunnet 50 kamper, tapt 25 og har gått 1 uavgjort kamp. Reclisten til Ezzard Charles som regnes som en av tidenes aller beste boksere ser slik ut: 96-25-1 (58 KO).
Ordet Recliste stammer trolig fra det engelske ordet reclist som igjen er en forkortelse og sammenslåing av ordene record (Rekord) og list (liste).
76. stormlande-divisjon

76. flyborne garde-stormdivisjon i det russiske forsvaret ble satt opp i mars 1943 som infanteridivisjon basert på 157. infanteridivisjon, som deltok i slaget om Stalingrad. Etter andre verdenskrig ble divisjonen konvertert til luftlandedivisjon og forlagt til Pskov. I desember 2006 fikk divisjonen  betegnelsen stormlandedivisjon. Divisjonen er kommandomessig underlagt De russiske luftlandestyrkene.